Document ID: /fineweb-2-swissfilter-quality_10-filterrobots/filtered/02038.jsonl.gz/1908

Agid finanzial
L'agid a victimas po surpigliar las consequenzas finanzialas d'in delict. La victima ed ils confamigliars pon ultra da quai survegnir ina satisfacziun morala per la suffrientscha psichica subida.
Avais Vus difficultads finanzialas en consequenza d'in delict? U avais Vus ina dumonda davart l'agid finanzial a victimas, p.ex. co che Vus pudais survegnir ina satisfacziun morala? Alura contactai in post da cussegliaziun da l'agid a victimas. Quel po conceder a Vus agid finanzial immediat ed As sustegnair en dumondas da sustegn finanzial.
Agid immediat
En cas urgents po l'agid a victimas surpigliar ils custs resultads d'in delict (agid immediat). Quai èn p.ex. ils custs per
- in segiurn en ina chasa da dunnas per Vus e Voss uffants,
- in'intervenziun terapeutica en cas da crisa u
- emprims scleriments tras in'advocata u in advocat u
- l'emprim provediment medicinal.
Agid a pli lunga vista
L'agid a victimas po finanziar ulteriurs sustegns da terzs che stattan en connex cun il delict, in uschenumnà agid a pli lunga vista. Quai èn per exempel ils custs per
- in segiurn pli lung en la chasa da dunnas,
- ina psicoterapia u
- la represchentaziun tras in'advocata u in advocat en la procedura penala.
L'autezza da quest agid finanzial dependa da la situaziun finanziala da la victima.
Indemnisaziun
L'agid a victimas po surpigliar donns finanzials resultads dal delict, p.ex. indemnisar la perdita da paja u las spesas da viadi. Er ils custs da sepultura u ils custs d'in agid en il tegnairchasa pon vegnir indemnisads da l'agid a victimas, dentant betg donns materials.
L'autezza da l'indemnisaziun dependa da la situaziun finanziala da la victima.
Satisfacziun morala
A victimas pertutgadas particularmain ferm d'in delict po l'agid a victimas porscher ina satisfacziun morala. La satisfacziun morala è in'indemnisaziun ed ina reparaziun per la suffrientscha psichica subida. En questa moda presta il stadi ina contribuziun da solidaritad e renconuscha la situaziun difficila da la victima u da ses confamigliars.
Per inoltrar dumondas d'indemnisaziun e da satisfacziun morala èsi da resguardar ils termins da scadenza. As drizzai perquai a temp ad in post da cussegliaziun da l'agid a victimas.